Document ID: /roh_data/filtered/fineweb-2-filterrobots_roh.jsonl.gz/34521

Kanton Graubünden
Chantun Grischun
Cantone dei Grigioni
Sur il portal da geodatas da la GeoGR SA pon tranter auter vegnir consultads fin maximalmain tschintg proprietarias e proprietaris da bains immobigliars per di. La Regenza è vegnida incumbensada d'eliminar – en il senn d'ina reducziun concreta da la birocrazia – la limitaziun da tschintg consultaziuns per di e per persuna en la LItCCS (art. 146c al. 2).
En il sboz vegni proponì da stritgar la limitaziun da tschintg consultaziuns per di. Empè da quai duai la disposiziun vegnir concepida uschia, che la Regenza sto garantir la protecziun cunter consultaziuns da seria e pia er la protecziun da datas.
Cumenzament: 15 d'october 2020
Termin final: 15 da schaner 2021
La Regenza vul rinforzar la Cassa da pensiun dal Grischun (CPGR) e pussibilitar prestaziuns cumpetitivas. Per quest intent duain vegnir auzadas las contribuziuns da spargn per las persunas assicuradas. Cun quai ha la Regenza er reagì sin ils basegns da differents patruns affiliads che pretendan ch'il plan da provediment existent vegnia adattà.
Cumenzament: 30 da settember 2020
Fin da la consultaziun: 10 da schaner 2021
Il sistem electoral sto vegnir adattà, perquai ch'il Tribunal federal ha incumbensà il chantun Grischun da stgaffir in urden electoral confurm a la Constituziun en vista a las proximas elecziuns da renovaziun dal Cussegl grond.
Cumenzament: 1 d'avrigl 2020
Termin final: 30 da zercladur 2020
Tras questa revisiun parziala duai la structura organisatorica da las autoritads per la protecziun d'uffants e da creschids (APUC) vegnir adattada a las enconuschientschas fatgas dapi la realisaziun dal nov dretg da la protecziun d'uffants e da creschids dal 1. da schaner 2013.
La APUC vegn concepida da nov sco autoritad chantunala unica cun filialas regiunalas. In punct central da questa reorganisaziun è quel da mantegnair la francaziun vertenta en las regiuns sco er la cumposiziun interdisciplinara da l'autoritad er en las filialas.
Ultra da quai duai vegnir stgaffida ina clera regulaziun da l'interfatscha tranter la APUC e las vischnancas concernent l'adossament e la surpigliada dals custs da mesiras en general sco er concernent l'examinaziun da la surpigliada dals custs. En il rom da questa revisiun èsi ultra da quai pussaivel d'adattar il dretg chantunal al dretg federal, ch'è vegnì midà en il fratemp.
Prolungaziun dal termin: Il termin per la consultaziun è vegnì prolungà fin ils 2 da zercladur 2020, quai en consequenza dal coronavirus.
Cumenzament: 13 da schaner 2020
Termin final: 2 da zercladur 2020
La regenza ha deliberà il sboz tar ina revisiun parziala da la lescha chantunala davart il guaud per la consultaziun. Il project duai cunzunt dar ina basa a l'urden da cumpetenzas en il sectur dal management integral da las ristgas en connex cun ils privels da la natira.
Cumenzament: 20 da settember 2019
Termin final: 20 da december 2019
Las vischnancas duain vegnir relaschadas da lur obligaziuns concernent l'execuziun da la lescha federala davart l'assicuranza obligatorica cunter la dischoccupaziun e davart l'indemnisaziun per insolvenza. En l'avegnir na vegnan las vischnancas ad avair pli naginas incumbensas, en spezial er per¬quai che l'annunzia electronica planisada vegn introducida, tar la quala i n'è betg pli necessari da cumparair persunalmain.
Ultra da quai vegn reglada la cumpetenza chantunala per exequir l'obligaziun d'annunziar las plazzas libras ch'è vegnida introducida cun realisar l'iniziativa federala dal pievel "Cunter l'immigraziun da massa".
Cumenzament: 22 da avust 2019
Data finala: 22 da november 2019
La regenza ha tramess en consultaziun la revisiun parziala da la lescha per promover il svilup economic en il chantun Grischun (DG 932.100). Las regiuns duain vegnir sustegnidas substanzialmain d'ademplir las incumbensas en connex cun il svilup regiunal. Per augmentar l'effizienza e l'efficacitad duai il management regiunal vegnir concepì da nov.
Cumenzament: 4 da fanadur 2019
Data finala: 4 d'october 2019
En la sessiun d'avust 2018 ha il cussegl grond incumbensà la regenza da stgaffir las basas necessarias per ch'in credit d'impegn da 40 milliuns francs possia vegnir mess a disposiziun per dar in stausch a la digitalisaziun en il Grischun.
Per furmar il credit d'impegn sco er per reglar co e per tge intents ch'el è da duvrar, vegni proponì da relaschar ina lescha nova per ina durada limitada.
Cumenzament: 20 da zercladur 2019
Termin final: 20 da settember 2019
Cun la revisiun parziala da la lescha davart l'assicuranza d'edifizis duai la regenza vegnir autorisada da suttametter en l'avegnir privels da la natira ch'èn actualmain exclus da la protecziun tras l'assicuranza per part u dal tuttafatg a la protecziun tras l'assicuranza.
Cumenzament: 6 da zercladur 2019
Termin final: 15 da fanadur 2019
La regenza ha deliberà la revisiun totala dal contract normal da lavur per l'economia da chasa per l'audiziun. Il motiv per la revisiun è la situaziun da lavur d'uschenumnadas "migrantas da tgira" u "live-ins" che derivan da pajais da l'Europa da l'ost: ellas furneschan prestaziuns da tegnairchasa per persunas attempadas ed èn perquai savens disponiblas durant 24 uras al di.
Cumenzament: 23 da matg 2019
Data finala: 31 da fanadur 2019
Cumenzament: 30 da schaner 2019
Termin final: 30 d'avrigl 2019